Vitner: Antatt gjerningsmannen og kvinnen kom sammen
Litt over klokken halv ett fredag ettermiddag ble en kvinne knivstukket utenfor en boligblokk i Fyllingsdalen i Bergen. Kvinnen i 20-årene var sammen med barnet sitt da angrepet skjedde. Politiet bekrefter at kvinnen og mannen i 30-årene har en relasjon. Politiet har avhørt flere vitner i saken. Enkelte av dem ble vitne til selve angrepet, og så den antatte gjerningsmannen og kvinnen sammen i forkant av knivstikkingen fredag ettermiddag. - Vi mener å ha hendelsforløpet klart for oss nå, sier operasjonsleder Jan Steimler ved Hordaland politidistrikt til VG Nett. Ifølge vitnene skal den antatte gjerningsmannen, den fornærmede kvinnen og barnet ha kommet sammen til boligblokken ved Melkeplassen utenfor Bergen sentrum. Foran boligblokken angriper mannen kvinnen med kniv. Hun blir liggende igjen mens den antatte gjerningsmannen forsvinner inn i boligblokken. Mannen blir senere funnet død på bakken ved boligblokken. Vitner har opplyst til politiet at den avdøde mannen er gjerningsmannen.Hvor lenge mannen og kvinnen har vært sammen før angrepet skjedde, har politiet så langt ikke fått klarlagt. Politiet jobber fredag kveld med å varsle de pårørende i saken. Den antatte gjerningsmannen er tidligere kjent av politiet, men foreløpig ønsker politiet ikke å gå nærmere inn på hvilken type forhold det er snakk om. Kvinnen ligger fredag innlagt på Haukeland universitetssjukehus. Hun blir behandlet for stikkskadene hun fikk i angrepet. Sykehuset skriver i en pressemelding at kvinnen er alvorlig skadet. Før fornærmede ble fraktet vekk i ambulanse, bekreftet hun overfor politiet at det var den avdøde mannen som angrep henne.- Vi har ikke fått avhørt henne ennå. Hun har fått seg en skade og vi må vente til hun har våknet, sier Steimler. Politiet har beslaglagt et våpen i tilknytning til åstedet som de mener ble brukt i angrepet. Barnet er i følge politiet om lag ett år gammelt, og blir ivaretatt av familie. Barnet kom ikke fysisk til skade under knivstikkingen. Barnevernsvakten i Bergen er varslet om saken. Det foreløpig uklart hva som fikk mannen til å angripe og knivstikke kvinnen. Så langt er det ingenting som tyder på at andre var involvert i angrepet.
En kvinne ble knivstukket foran barnet sitt i Bergen fredag ettermiddag. Vitner så den antatte gjerningsmannen og kvinnen før angrepet.